DA Den Europæiske Unions Tidende C 233/10

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2007/C 233/10)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATNING

RÅDETS FORORDNING (EF) Nr. 510/2006

»AJO MORADO DE LAS PEDROÑERAS«

EF-nr.: ES/PGI/005/0228/12.03.2002

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Subdirección General de Calidad Agroalimentaria y Agricultura Ecológica. Dirección General de Industria Agroalimentaria y Alimentación. Subsecretaria de Agricultura, Pesca y Alimentación del Ministerio de Agricultura, Pesca y Alimentación Adresse: Paseo Infanta Isabel, 1 E-28071 Madrid Tlf. (34) 913 47 53 94 Fax (34) 913 47 54 10 E-mail: sgcaproagro@mapya.es

2. Sammenslutning:

Navn: COOPAMAN S.C.L. Adresse: C/ General Borrero, s/n. E-16660 Las Pedroñeras (Cuenca) Tlf. (34) 967 16 05 36 Fax (34) 967 16 07 04 E-mail: — Sammensætning: Producenter/forarbejdere ( X ) Andre ( )

3. Produkttype:

Klasse: 1.6 Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Ajo Morado de Las Pedroñeras«

4.2. Beskrivelse: Den beskyttede geografiske betegnelse »Ajo Morado de Las Pedroñeras« beskytter løg af arten Allium sativum L. af den lokale økotype »Morado de Las Pedroñeras« (tilhørende sorten »Morado de Cuenca«), bestemt til salg i tør tilstand, adskilt i løse hvidløg, i kategori Extra eller I, med en diameter på mindst 45 mm for Extra og 41 mm for I — målt på tværs af det afskallede løg — og høstet inden for det seneste år.

Fysiske kendetegn: Løget af »Ajo Morado de Las Pedroñeras« er sfærisk eller rund og af mellemstørrelse. Dets ydre lag er stribet hvidt eller svagt farvet. Lagene, der beskytter feddene, har en karakteristisk violet eller lilla farve, og de er også stribede. Feddene er små eller mellemstore og halvmåneformede, og kødet er gullighvidt. Perifære fed forekommer ikke.

Kemiske kendetegn:»Ajo Morado de Las Pedroñeras« har et højt indhold af meget flygtige og reaktive organiske svovlforbindelser med lav molekylevægt, højt indhold af svovl, iod og silica med en farmakologisk interessant reaktivitet og, nærmere bestemt, af allicin, det væsentligste lugt- og smagsgivende stof i hvidløg.

Organoleptiske egenskaber:»Ajo de Las Pedroñeras« udskiller en kraftig lugt og har en pikant og stimulerende smag. Disse karakteristika er endnu mere udtalte under opskæring af fed, hvor de i foregående afsnit omtalte flygtige forbindelser frigøres.

4.3. Geografisk område: Produktionsområdet består af tohundredeogfemogtyve lokaliteter beliggende i distrikterne La Mancha, Mancha, Mancha Alta, Macha Baja, Manchuela og Centro, som alle befinder sig i provinserne Albacete, Ciudad Real, Cuenca og Toledo i den selvstyrende region Castilla-La Mancha.

På nuværende tidspunkt er alle virksomheder, som handler med »Ajo Morado de Las Pedroñeras«, beliggende i dette afgrænsede produktionsområde. Men enhver interesseret virksomhed kan uafhængig af sin geografiske beliggenhed forarbejde, emballere og sælge »Ajo Morado de Las Pedroñeras«, når blot en sådan virksomhed opfylder alle de betingelser, der er fastsat i varespecifikationen, og de specifikke krav, der er fastlagt af den autoriserede tilsynsmyndighed.

4.4. Bevis for oprindelse: Oprindelsen af det rosa hvidløg, der beskyttes med den geografiske betegnelse, garanteres på følgende måde:

Til formeringen anvendes udelukkende fed fra sunde rosa hvidløg af økotypen »Morado de Las Pedroñeras«.

Dyrkningen finder sted i det angivne produktionsområde på jordlodder, som er indskrevet i registre, der er underlagt certificeringsorganets kontrol.

Forarbejdning og emballering udføres af virksomheder, der er certificeret og underlagt certificeringsorganets kontrol. De forskellige partier af løg kontrolleres enkeltvis ved ankomsten til forarbejdningsanlæggenes modtagesteder for at sikre, at de rent faktisk har alle de krævede karakteristika. De beskyttede hvidløg håndteres altid adskilt fra andre løgsorter.

Hvidløgene skal have gennemgået alle kontroller, der er fastsat i den samlede proces, for at kunne emballeres og sælges med den geografiske betegnelse. Produktet sælges i emballage med det særlige kendetegn for geografisk betegnelse, og den vil dermed ikke kunne genbruges.

4.5. Fremstillingsmetode:

Landbrugspraksis

Hvidløg er fra naturens hånd en toårig urteplante, der, når den dyrkes for sine løg, ud fra en økonomisk synsvinkel anses for en etårig plante.

Når jorden er gjort klar, og planterækkerne er fastlagt, finder såningen sted fra begyndelsen af december til midt i januar. Såningen er forinden forberedt ved, at feddene er frigjort fra udvalgte, rensede løg. Dyrkningen af Ajo Morado de Las Pedroñeras foregår hovedsagelig med kunstvanding — der anvendes sjældent jordlodder til dette formål uden kunstvanding.

Høsten af Ajo Morado de Las Pedroñeras begynder ultimo juni og slutter i løbet af juli måned. Undtagelsesvis kan den vare ved til de første dage af august. Det gennemsnitlige udbytte af Ajo Morado de Las Pedroñeras ligger mellem 9 og 10 ton/ha, men det kan nå op på 13 ton/ha afhængig af de interne og eksterne produktionsfaktorer, og hvordan afgrøden er behandlet i vækstperioden.

I det område, hvor der dyrkes Ajo Morado de Las Pedroñeras, foregår høsten i to faser: først løfter traktorer udstyret med en passende plov bunden af furerne og løsner således jorden. Løgene lægges derved i bunden af furerne med bladvæksten på furens kam. Efterfølgende optages løgene ved håndkraft og samles i, hvad der kaldes »surcos gavilleros« (opsamlingsfurer), således at bladene dækker løgene for at beskytte dem mod sollys. Dette arbejde begynder ved daggry og afsluttes omkring middagstid.

Dernæst bindes de sammen. Dette arbejde består i at samle hvidløgene i bundter, og disse placeres således, at et bundt ligger over for det følgende for at danne ranker. De bindes sammen med en særlig knude, som gør dem mere kompakte og lettere at håndtere, inden de transporteres til tørrestedet. Selv om der findes maskiner, som kan rykke hvidløgene op, bortskære rødder og blade og placere dem i kasser eller sække, findes der ikke mange af disse i regionen. Sådanne maskiner skader løgene og sænker derved handelsværdien.

Behandling efter høsten. Tørring og emballering

For at eliminere den overskydende fugt i blade (kaldet »porrinas«) og løg lægges bundterne eller rankerne i lag for at tørre i solen eller vinden. Senere bortskæres rødder og blade, og tørringen fortsætter, til hvidløgene leveres til den forarbejdende virksomhed.

Behandling, emballering og konservering

De forskellige partier af løg kontrolleres enkeltvis ved ankomsten til forarbejdningsanlæggenes modtagesteder for at sikre, at de er tilstrækkeligt tørre og rent faktisk har alle de karakteristika, som kræves ifølge handelsnormerne.

Hvis partiet godkendes, læsses det af i en opsamlingstragt. Dernæst sorteres og børstes produktet for at fjerne jordrester, støv og de yderste lag. Efter dette fjernes resten af ødelagte og løstsiddende lag ved håndkraft, indtil løgene får et attraktivt udseende.

Når forarbejdningen er afsluttet, emballeres og sælges løgene i forskellige typer emballage, og de kan opbevares ved stuetemperatur indtil den 30. september i det pågældende salgsår.

Fra den dato skal de obligatorisk opbevares i rum med kontrolleret luftfugtighed og temperatur (mellem – 2 og – 4 °C). Mellem opbevaringscontainerne eller -kasserne skal der sikres en god luftgennemstrømning. Mindst 10 % af rummets volumen skal være afsat til dette formål.

Disse containere eller kasser skal være mærket således, at modtagelsesdatoen kan fastslås med sikkerhed. Hvidløg, som opbevares mere end et år efter høstdatoen, må ikke sælges med den geografiske betegnelse »Ajo Morado de Las Pedroñeras«.

4.6. Tilknytning: Dette hvidløg nyder stor anerkendelse på lokalt, regionalt, nationalt og internationalt niveau. Dets ry skyldes en række sammenfaldende faktorer, der direkte hænger sammen med regionens historie og kultur som f.eks. traditioner, skikke, fester og gastronomi mv.

En af de første historiske henvisninger til hvidløgs betydning findes i tolvte bind af »Diccionario Geográfico-Estadístico-Histórico de España y sus posesiones de Ultramar« (den komplette henvisning findes i bilag V »historiske og kulturelle henvisninger«), hvor juristen, politikeren og forfatteren Pascual Madoz Ibáñez (Pampelune 1805-Gênes 1879) med henvisning til landbrugsproduktion og handel i Las Pedroñeras omtaler hvidløg, hvilket er bevis for, at hvidløg allerede på daværende tidspunkt blev dyrket og solgt i den pågældende region. Dette dokumenterer, at denne lokale specialitet allerede havde et vist ry i midten af det nittende århundrede.

At hvidløgsdyrkning var en populær aktivitet ses af sæder og skikke, som endnu er aktuelle i dag — f.eks. konkurrencer om hvidløgsfletning — men også i folkloren og fester, i sange og eventyr mv.

Hvidløgsdyrkningens indflydelse kommer også til udtryk i regionens traditionelle gastronomi. Dette krydderi danner grundlag for de vigtigste regionale retter, bl.a. atascaburras, caldereta, moje de pimientos, perdiz en escabeche, revueltos, migas, gachas.

Det rosa hvidløg af økotypen »Ajo Morado de Las Pedroñeras« er en afgrøde, som er perfekt tilpasset La Mancha-regionens jordbundstype og karakteristika, og den er særligt velegnet til at modstå regionens negative agroklimatiske vilkår.

4.7. Kontrolinstans:

Navn: Servicios de Inspección y Certificación, S.L. (SIC) Adresse: C/ Ciudad no 13 — 1o E-45002 Toledo Tlf. (34) 925 28 51 39 Fax (34) 925 28 51 39 E-mail: sic-toledo@sicagro.org

Organisationen SIC, der er godkendt af den kompetente myndighed, opfylder alle krav i standarden UNE-EN 45011.

4.8. Mærkning: Mærkningen skal indeholde de angivelser, som kræves ifølge de gældende handelsnormer.

Uanset hvilken emballagetype der benyttes til at markedsføre det beskyttede produkt, skal det obligatorisk være mærket på et synligt sted med BGB-logoet og være forsynet med et garantisegl, samt en af certificeringsorganet udstedt etiket eller sekundær etiket, på en måde, så det ikke kan genbruges.

Logo, som skal anvendes:

(1) EUT L 93 af 31.3.2006, s. 12.